
РЕШЕНИЕ
№ РН-160-24-09

Днес, 19.04.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-098 от 18.03.2024 г. по сигнал с вх. № С-160/05.03.2024 г. на Комисията за противодействие на корупцията (КПК, Комисията).
Проверката е образувана по отношение на Христо Климентов, в качеството му на управител на общинско дружество „************“ ЕООД, гр. Б. 
По същество със сигнала се иска извършване на проверка, тъй като се твърди, че Христо Климентов има участия и в други търговски дружества, а именно: във „************“ ЕООД, ЕИК ************, където е едноличен собственик на капитала и единствен управител, във „************“, ЕИК ************, където е съдружник с 50 % участие и единствен управител, във „************“ ООД, ЕИК ************, където е съдружник с 50 % участие и единствен управител и във „************“ ООД, ЕИК ************, където е съдружник с 50 % участие и управител.
Като доказателства към сигнала са представени: Устав на „************“ ЕООД, Решение № 25 по Протокол № 3/11.12.2023 г. на Общински съвет Б., Договор № 51-ЧР-Д/15.01.2024 г. за възлагане на управлението на „************“ ЕООД и Справки за дружествата от ТРРЮЛНЦ.
С писмо с вх. № КПК-2521-1/22.02.2024 г. на КПК от кмета на Община Б. са изискани и получени заверени копия на следните доказателства: Договор № 51-ЧР-Д/15.01.2024 г. за възлагане управлението на еднолично дружество с ограничена отговорност „************“ ЕООД, сключен между кмета на Община Б. и Христо Климентов и Декларация за несъвместимост по чл. 35, ал. 1, т. 1 от Закона за противодействие на корупцията и за отнемане на незаконно придобитото имущество (ЗПКОНПИ).
С писмо с вх. № КПК-6674-1/16.04.2024 г. на КПК от управителя на „************“ ЕООД - Христо Климентов е изискана и получена информация относно подавани от него заявление или предизвестие за освобождаването му като съдружник и управител в дружествата „************“ ЕООД с ЕИК ************, „************“ ООД с ЕИК ************, „************“ ООД с ЕИК ************ и „************“ ООД, ЕИК ************, в периода от 15.01.2024 г. до 15.02.2024 г.

Комисията служебно е извършила справки в Национална база данни „Население“ (НБД „Население“) и Търговския регистър и регистъра на юридическите лица с нестопанска цел (ТРРЮЛНЦ).

В хода на проверката по сигнала Комисията установи следното от фактическа страна:

	Сигналът е подаден от лице, с посочени имена, адрес и е подписан.
„************“ ЕООД, ЕИК ************, е дружество, в което Община Б. притежава 100 % от капитала. Дружеството се представлява и управлява от управителя Христо Климентов, избран за такъв с Решение № 25 по Протокол № 3/11.12.2023 г. на Общински съвет Б. и сключен Договор № 51-ЧР-Д/15.01.2024 г. за възлагане на управлението на „************“ ЕООД между Община Б., представлявана от кмета М. Б. и Христо Климентов. Климентов е вписан в ТРРЮЛНЦ, като управител на 22.01.2024 г.
При встъпването си в длъжност Христо Климентов на  15.01.2024 г. е подал декларация за обстоятелствата по чл.20, ал. 1 и ал. 3 от Закона за публичните финанси и па 35, ал. 1, т. 1 от ЗПКОНПИ.
Предмет на дейност на дружеството „************“ ЕООД е организиране и провеждане на всички видове културни обществени мероприятия, подпомагащи развитието на творческата дейност и осъществяването на политиката на Община Благоевград в областта на културата, изкуството и образованието. Организиране и провеждане на социални мероприятия и инициативи. Организиране и провеждане на туристическа, туроператорска, турагентска дейност, които включват организиране на туристически посещения на територията на страната и извън нея, осигуряване на самолетни билети за превоз на пътници и багажи, хотелско настаняване и логистика, визи и медицинска застраховка при пътувания в страната и чужбина. Продажба на рекламни материали и други дейности. Деклариран пред НАП, НСИ - класификация на икономическите дейности (КИД-2008) код: 9329 – други дейности, свързани с развлечения и отдих.
На 15.01.2024 г., Христо Климентов е подал Декларация за несъвместимост по чл. 35, ал. 1, т. 1 от ЗПКОНПИ (отм.), в която декларира, че към датата на подаване не заема друга длъжност, която съгласно Конституцията или специален закон е несъвместима с положението му на лице, заемащо публична длъжност и не извършва дейност, която съгласно Конституцията или специален закон е несъвместима с положението му на лице, заемащо публична длъжност. На същата дата е подал и Декларация по чл. 20, ал. 1 и ал. 3 от Закона за публичните предприятия, в която е декларирал, че към датата на подаване не извършва търговски сделки от свое или от чуждо име, не е съдружник в събирателни, в командитни дружества и в дружество с ограничена отговорност (когато се извършва дейност, сходна с дейността на дружеството).
От събраните в хода на проверката доказателства се установява, че Христо Климентов е едноличен собственик на капитала и управител на „************“ ЕООД, както и съдружник и управител на дружествата „************“ ООД, „************“ ООД и „************“ ООД.
Дружеството „************“ ЕООД с ЕИК ************, с управител и едноличен собственик на капитала Христо Климентов е с предмет на дейност: разработване на уеб решения с цел осчетоводяване и фирмено обслужване чрез онлайн платформи, организиране на счетоводно отчитане и съставяне на финансови отчети по реда на закона за счетоводството, което включва: осчетоводяване на първична счетоводна документация; съставяне на счетоводни регистри и справки; съставяне на междинни, годишни и консолидирани финансови отчети; начисляване на данъци и съставяне на всички видове данъчни справки и декларации; изчисляване на възнаграждения и свързаните с тях начисления и удръжки; данъчни консултации и данъчна защита; счетоводни услуги, в т.ч.: фирмено счетоводство, представителство пред администрации, съставяне и попълване на счетоводни документи, консултации и др. подобни, както и всички дейности, незабранени от закон.
Основен вид дейност на дружеството, деклариран пред НАП, НСИ - КИД-2008 код: 6910 – юридически дейности
Дружеството „************“ ООД с ЕИК ************ е с управител Христо Климентов и собственици Христо Климентов и П. В. Г..
Основен предмет на дейност на дружеството е информационна дейност и услуги, деклариран пред НАП, НСИ – КИД-2008 код: 6399 - Други информационни услуги, некласифицирани другаде.
Дружеството „************“ ООД с ЕИК ************ е с управител Христо Климентов и собственици Христо Климентов и Ц. И. И..
Предмет на дейност на дружеството „************“ ООД е покупка, строеж и обзавеждане на недвижими имоти с цел последваща продажба или отдаването им под наем; посредничество при сделки с недвижими имоти; управление на недвижими имоти; внос; износ; реекспорт; производство на стоки и услуги; сервизна, строителна и предприемаческа дейност. Основен предмет на дейност на дружеството, деклариран пред НАП, НСИ – КИД-2008 код: 6832 - Управление на недвижими имоти.
Дружеството „************“ ООД с ЕИК ************ е със съдружници и  съуправители Христо Климентов и А. С. В..
Предмет на дейност на дружеството „************“ ООД е издаване на периодични и непериодични издания във всички медии, в това число вестници, списания, брошури, проспекти, речници, енциклопедии, атласи, карти, схеми и други, реклама, предоставяне на информационни услуги, събиране, обработване, анализиране и разпространение на информация във всички медии, рекламна и маркетингова дейност, услуги и дейности, свързани с медиите и рекламата. Основен предмет на дейност на дружеството, деклариран пред НАП, НСИ – КИД-2008 код: 1812 - Печатане на други издания и печатни продукти.

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
В хода на настоящата проверка се установи, че Христо Борисов Климентов е управител на общинското дружество „APT СТЕЙДЖ ЕНД ФЕСТ“ ЕООД по силата на Договор № 51-ЧР-Д/15.01.2024 г. за възлагане на управлението на същото и вписан в ТРРЮЛНЦ на 22.01.2024 г., предвид което същият попада в обхвата на лицата, заемащи публични длъжности по чл. 6, ал. 1, т. 50 от ЗПК и компетентна да се произнесе относно наличието или липсата на несъвместимост във връзка с подадения сигнал е Комисията за противодействие на корупцията.
По отношение на Христо Климентов, в качеството му на управител на „************“ ЕООД – публично предприятие по смисъла на чл. 2, ал. 1 от Закона за публичните предприятия, приложение относно установяването на наличие или липса на несъвместимост намират разпоредбите на Закона за публичните предприятия (ЗПП).
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. ЗПК не посочват самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид положението на Христо Климентов като управител на „************“ ЕООД от 22.01.2024 г., приложение намират разпоредбите на Закона за публичните предприятия (ЗПП).
Сред забраните, в чл. 20, ал. 1 от ЗПП, са и тези по т. 10 и т. 11 и ал. 2 от ЗПП, според които управител или член на колективен орган за управление и контрол на публично предприятие може да бъде български гражданин или гражданин на Европейския съюз, на държава - страна по Споразумението за Европейското икономическо пространство, или на Конфедерация Швейцария, който не извършва търговски сделки от свое или от чуждо име, както и не е съдружник в събирателни, в командитни дружества и в дружества с ограничена отговорност. Съгласно чл. 20, ал. 2 от ЗПП забраните по ал. 1, т. 10 и 11 се прилагат, когато се извършва дейност, сходна с дейността на дружеството.
В хода на проверката е установено, че освен управител на „************“ ЕООД от 22.01.2024 г., Христо Климентов е управител и едноличен собственик на капитала на „************“ ЕООД, както и управител и съдружник в дружествата „************“ ООД,  „************“ ООД и „************“ ООД. Това обстоятелство не е посочено в подадената от него Декларация за несъвместимост по чл. 35, ал. 1, т. 1 от ЗПКОНПИ (отм.), както и в Декларация по чл. 20, ал. 1 и ал. 3 от Закона за публичните предприятия.
В резултат на извършения анализ на дейността на дружествата „************“ ЕООД, „************“ ООД, „************“ ООД и „************“ ООД, посочена в предмета им на дейност, с класификация на икономическите дейности (КИД 2008), както и предмета на дейност на дружеството „************“ ЕООД не се установява сходство в предмета им на дейност, което от своя страна изключва нарушение на забраните по чл. 20, ал. 1, т. 10 и 11 от ЗПП, във връзка с чл. 20, ал. 2  от същия закон по отношение на Христо Климентов при сключването на Договор № 51-ЧР-Д/15.01.2024 г. за възлагане на управлението на дружеството „************“ ЕООД.
Доколкото липсва легална дефиниция на понятието „сходна дейност“, Комисията приема, че под сходна дейност следва да се разбира дейност, попадаща в същия клас (четирицифрен код) съгласно Класификатора на икономическите дейности – КИД-2008, утвърден със Заповед № РД-07-316 от 29.11.2007 г. на Председателя на Националния статистически институт (обн., ДВ, бр. 107 от 18.12.2007 г., в сила от 1.01.2008 г.).
Предвид изложеното следва, че така установените в хода на проверката обстоятелства не противоречат на разпоредбата на чл. 20, ал. 1, т. 10 и 11, във връзка с чл. 20, ал. 2 от Закона за публичните предприятия по отношение на Христо Климентов, в качеството му на управител на дружеството „************“ ЕООД, съответно и не водят до възникването на несъвместимост за лицето, като заемащо публична длъжност по чл. 6, ал. 1, т. 50 от ЗПК.

Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА НЕСЪВМЕСТИМОСТ по отношение на Христо Климентов с ЕГН ************, при заемане на публичната длъжност управител на „************“ ЕООД и в това му качество лице, заемащо публична длъжност по чл. 6, ал. 1, т. 50 от ЗПК, във връзка с участието му като управител и съдружник в търговските дружества „************“, „************“ ООД, „************“ ООД и „************“ ООД.




КОМИСИЯ:


                    ЗАМЕСТНИК-ПРЕДСЕДАТЕЛ:………………….../АНТОН СЛАВЧЕВ/

                     ЧЛЕН:……………………………………….../АНТОАНЕТА ЦОНКОВА/

         ЧЛЕН:…………………...……………....……………./ПЛАМЕН ЙОЦОВ/

                     ЧЛЕН:…………………………………..................../СИЛВИЯ КЪДРЕВА/









